दाई को पच्चीस रुपये देकर शीलाजी ने बच्ची को हाथ पोंछने के तौलिये में समेट लिया। माँ की हालत कमजोर थी, बच्ची मरणासन्न! मगर समाजसेवी शीला जी कटिबद्ध थीं दोनों के जीवनोद्धार के लिए। वर्षों से दबी कुँआरी ममता ढलती उम्र की परतें फोड़कर, फव्वारे की तरह फूट पड़ी। हर संभव चेष्टा, हर संभव सहायता, हर संभव उपकार। समय का कोई प्रश्न नहीं। नौकरानी मंजू ने अपने चार बच्चों के अनुभव को समूचा नन्हीं सी जान पर उँडेल दिया। दो महीने की होते न होते लछमी अपने पैरों पर खड़ी होने लायक हुई। मोहल्ले भर की सहायता से कुछ बचा खुचा, कुछ दान पुण्य का, जोड़ तोड़ कर दो बखत की रोटी चल ही जाती। नताशा का नाम शीला जी ने ही रखा। एक बार डॉ शैल ने उसे खतरे से बाहर करार दे दिया तो बस चल निकली। चन्द्रकला सी बढ़ने लगी। डॉ शैल ने लछमी को सरकारी भत्ता भी दिलवा दिया।